和南風歌
作者：程公許
朝代：宋

paragraphs: 華清舞徹霓裳散，五音繁會宵達旦。
人間何限失意人，西商凄切離騷亂。
我所思兮在東周，小雅盡廢心之憂。
更堪羌調日嘈雜，徑欲洗耳寒江流。
那君十指含清風，家無卓錐心願豐。
仙翁賞音那易得，水流益濬山益崇。
疲氓望翁起憔悴，蒲輪加璧幸可致。
請君抱琴往從之，解慍阜財皇有意。